Kromibromidi

Kromibromidi (CrBr3) eli kromi(III)bromidi on kromi- ja bromidi-ionien muodostama epäorgaaninen ioniyhdiste. Yhdistettä voidaan käyttää katalyyttinä orgaanisen kemian synteeseissä.

Ominaisuudet, valmistus ja käyttö
Huoneenlämpötilassa kromibromidi on tummanvihreää, lähes mustaa, kiteistä ainetta. Yhdiste ei liukene viileään veteen, mutta liukenee kuumaan veteen ja etanoliin. Kromibromidilla on kidevedellinen heksahydraatti (CrBr3·6H2O), jolla on kaksi rakenteeltaan erilaista isomeeria, jotka ovat väriltään vihreä ja violetti. Yhdiste voidaan pelkistää kromi(II)bromidiksi.

Kromibromidia valmistetaan kuumentamalla kromia ja bromia  1 000 °C:n lämpötilaan.
2 Cr + 3 Br2 → 2 CrBr3 

Kromibromidia käytetään alkeenien polymeroinnissa.

Lähteet

Bromidit
Kromiyhdisteet